Photo: Miguela Xuereb .td_uid_2_61175ed550d0d_rand.td-a-rec-img{text-align:left}.td_uid_2_61175ed550d0d_rand.td-a-rec-img img{margin:0 auto 0 0} Qatt ma kellna gvern bħal dan. Tgħiduli imma fi żmien Mintoff ma konniex ukoll f'morsa? Iva konna, imma l-poplu kien iddejjaq għall-aħħar mill-vjolenza politika. U xi ngħidu għal żmien Karmenu Mifsud Bonnici? Kienu saru żbalji kbar ukoll f'dak iż-żmien iżda kull min kellu moħħu fuq rasu kien jaf li żmienu kien magħdud u hekk kien ġara. Għax it-tieni rebħa ta' Eddie Fenech Adami seħħet bil-fatti fl-1987. Imma dan ta' Robert Abela huwa Gvern li skont is-servejs għad għandu l-poplu miegħu, imma fl-istess ħin ma jista' jagħmel xejn fejn jidħlu l-problemi kbar li qed jiffaċċja l-pajjiż. Bl-ekonomija taħt pressjoni immensa m'għandux il-libertà li jieħu l-passi li hemm bżonn jittieħdu llum qabel għada. Bl-FATF u l-IMF jgħidulu x'hemm bżonn isir biex nibdew nirpiljaw bis-serjetà, tilef is-sovranità ekonomika. Iva, aħna konna vvutajna favur is-sħubija fl-Unjoni Ewropea u allura konna qbilna li naqsmu s-sovranità ekonomika tagħna mal-istess Unjoni Ewropea. Il-kundanna tal-greylisting u l-pressjoni tal-IMF qed jiddettawlu x'jagħmel u allura ġralu dak li xi wħud isejħulu daħal fi 'straight jacket', jiġifieri daħal f'morsa u ftit li xejn jista' jiċċaqlaq. Meta l-Ministru tal-Finanzi jirrepeti għal darba, tnejn, tlieta li l-baġit mhux se jkollu l-ebda taxxa ġdida, min għandu xi ftit ta' melħ f'moħħu jirraġuna li dak li ma jagħmilx qabel l-elezzjoni se jiġi nfurzat jagħmlu wara l-elezzjoni. Kellimni persuna li tifhem u qalli li dak li qed jiġri f'Malta jfakkru f'dak li kien ġara fil-Greċja mhux wisq snin ilu, meta l-Unjoni Ewropea stess kellha timponi fuq il-gvern ta' dak iż-żmien x'kellu jagħmel f'perjodi stabbiliti mill-Kummissjoni Ewropea. Il-Gvern ta' Robert Abela kabbar l-amministrazzjoni tal-Gvern b'mod massiċċ, ħaddem mal-gvern eluf kbar ta' ħaddiema li fil-fatt ħafna minnhom mhumiex produttivi u kabbar id-dejn b'mod mostruż. U mhux l-ekonomija biss. Fl-edukazzjoni daħal fi sqaq. B'mod ġenerali m'aħniex noħorġu żgħażagħ lesti għax-xogħol, min iħaddem irid isib mezzi biex jeduka lil dawn it-talin qabel ma jkunu jistgħu jsiru ħaddiema validi. Għad għandna numru kbir wisq ta' żgħażagħ li qed jitilqu mill-iskola bla ebda kwalifiki u jsibu xogħol, ħafna drabi mal-gvern stess, li jxekkilhom milli jimxu 'l quddiem f'karrieri siewja għalihom u għall-ekonomija tal-pajjiż. Fl-ambjent tilef il-boxxla għal kollox. Qed nippermettu binjiet ġodda li se joħolqu s-slums ta' għada pitgħada, qed noħolqu problemi soċjali fost eluf ta' familji, qed innaqqsu l-abbiltà li wieħed jieħu nifs għax ħafna Maltin qed jiġu mirduma b'binjiet għolja madwarhom id-doppju ta' djarhom u qed nipperikolaw il-firxa tal-mard mentali. Il- Gvern daħħal lil Malta f'morsa għax ħalla l-korruzzjoni tinfirex fis-saffi kollha tal-ekonomija u issa ġejna f'sitwazzjoni li għandna eluf ta' Maltin li daħħlu l-flus għax kienu ġew ippreferuti jew b'mezzi mhux tant nodfa u issa nqbadna u suppost skon t l-FATF u l-IMF għandna nagħmlu xi ħaġa biex noħorġu minn din il-morsa. Iżda l- Gvern ta' Abela u l-Ministri tiegħu moħħhom mhux fuq xogħolhom iżda f'kull vot li jista' jintrebaħ jew jintilef. Xi ħadd qalli: imma mhux kulħadd jaf li Londra hija l-kapitali tal-money laundering u allura għaliex dan il-kjass kollu dwar Malta? Veru, Londra hi wieħed mill akbar ċentri finanzjarji fid-dinja u mela m'hemmx ħasil ta' flus. Iżda b'mod ġenerali l-istituzzjonijiet jaħdmu u llum jew għada dawk li huma maħmuġa jinqabdu u jwieġbu fil-qrati għal għemilhom. U hawn Robert Abela daħħal lilu nnifsu u l- Gvern tiegħu f'morsa. Għax huwa marbut mal-predeċessur tiegħu Joseph Muscat u sakemm jibqa ' hekk ma jistax jieħu l-passi li messhom ilhom li ttieħdu biex il-ħażen li sar mill-2013 'l hawn xi ħadd iħallas għalih. Jekk il-Kummissarju tal-Puli zija jaqra ta' kuljum il-kolonni tax-Shift News isib bi żżejjed provi ta' atti suspettużi għall -aħħar li jimmeritaw investigazzjonijiet immedjati. Tgħid kif qalilna l-President ta' Malta li qed isiru ħafna affarijiet mhux fid-deher. Fejn tidħol il-ġustizzja dak li jidher jgħodd. .td_uid_3_61175ed550f32_rand.td-a-rec-img{text-align:left}.td_uid_3_61175ed550f32_rand.td-a-rec-img img{margin:0 auto 0 0}